Борис Младенов-Young
Настъпи пролет в столичния град…

chitanka.info

Настъпи пролет в столичния град,

цъфтят зюмбюли, нарциси, лалета

и центърът със жълтите павета

гъмжи от многолюден пъстър свят.

Вървят засмяни хора с бодър вид,

кръстосват парка бебешки колички,

тук весел дядо, там младеж честит

или деца, запяли като птички.

И вред тълпи от прелестни жени,

излезли за отмора на разходка;

сирени с горда, царствена походка,

с изящни форми, с пламенни очи.

И аз, усетил Ерос в млада плът,

пред тази хубост чезна и копнея,

щастлив, че в моя кратък жизнен път

за любовта започвам да живея!

София, 1954 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.